-----------------------------------------------------------------------
  14. ฐานะการเงินและผลการดำเนินงานสำหรับปี 2547

  -----------------------------------------------------------------------

14.1 ผู้สอบบัญชีและนโยบายบัญชีที่สำคัญ

  14.1.1 ผู้สอบบัญชี

   ปตท.สผ. ได้แต่งตั้งสำนักงานการตรวจเงินแผ่นดิน 
ซึ่งทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ให้ความเห็นชอบเป็นผู้สอบบัญชีของบริษัทฯ และบริษัทย่อย
รวมทั้งผ่านการอนุมัติจากที่ประชุมสามัญผู้ถือหุ้นประจำปี โดยในปี 2547 บริษัทฯ
และบริษัทย่อยให้ค่าตอบแทนจากการสอบบัญชี (Audit Fee) รวมทั้งสิ้น 2.6 ล้านบาท
โดยเป็นส่วนของค่าสอบบัญชี ปตท.สผ. จำนวน 900,000.- บาท และค่าบริการอื่น (Non-Audit
Fee) จำนวน 0.26 ล้านบาท 

14.1.2 สรุปรายงานการตรวจสอบบัญชีในระยะ 3 ปีที่ผ่านมา

ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ตลอดระยะเวลา 3 ปีที่ผ่านมา
และผู้สอบบัญชีได้แสดงความเห็นเพิ่มเติมไว้ในเรื่องดังต่อไปนี้

1)  บัญชีโครงการร่วมทุน ผู้สอบบัญชีไม่ได้ตรวจสอบสินทรัพย์ หนี้สิน
    และค่าใช้จ่ายในส่วนที่เกิดจากการร่วมทุน
    โดยได้ถือตามรายงานผู้สอบบัญชีอื่นที่ได้เข้าตรวจสอบบัญชีโครงการร่วมทุนแล้ว

2)  ในปี 2546 บริษัทฯได้บันทึกการเปลี่ยนแปลงทางบัญชีเกี่ยวกับประมาณการหนี้สิน
    ค่ารื้อถอนอุปกรณ์การผลิต (Decommissioning costs)
    โดยบริษัทรับรู้ประมาณการหนี้สินด้วยจำนวนประมาณการต้นทุนค่ารื้อถอนอุปกรณ์การผลิตที่จะเกิดขึ้นของโครงการที่ได้เริ่มการผลิตในเชิงพาณิชย์และตัดจำหน่ายโดยวิธีสัดส่วนของผลผลิต
    (Unit of Production) ของปริมาณสำรองที่พิสูจน์แล้ว (Proved Reserves)
    มีผลทำให้บริษัทต้องปรับงบการเงินในงวดบัญชีปี 2545 ที่นำมาเปรียบเทียบเสมือนว่า
    บริษัทได้บันทึกประมาณการหนี้สินค่ารื้อถอนมาโดยตลอด
    ผู้สอบบัญชีได้ให้การรับรองงบการเงินที่ปรับใหม่ของปี 2545 นี้ด้วย

14.1.3 สรุปนโยบายการบัญชีที่สำคัญ

  1) เกณฑ์ในการจัดทำงบการเงิน

  งบการเงินรวมและงบการเงินเฉพาะบริษัทฯ ได้จัดทำขึ้นตามหลักการบัญชีที่รับรอง
  ทั่วไปภายใต้พระราชบัญญัติการบัญชี พ.ศ. 2543
  ซึ่งหมายความรวมถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ. 2547
  และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงิน

  การจัดรายการในงบการเงินเป็นไปตามข้อกำหนดตามประกาศกรมทะเบียนการค้า¹ วันที่ 14
  กันยายน พ.ศ. 2544 ออกตามความในมาตรา 11 วรรคสามแห่งพระราชบัญญัติ การบัญชี พ.ศ.
  2543

  ตั้งแต่ปี พ.ศ.2541 กลุ่มบริษัทได้ใช้มาตรฐานการบัญชีระหว่างประเทศฉบับที่12
  เรื่องการบัญชีสำหรับภาษีเงินได้

  งบการเงินรวมและงบการเงินเฉพาะบริษัทฯได้มีการประมาณผลกระทบที่อาจเกิดขึ้นกับสินทรัพย์
  หนี้สิน รายได้ และค่าใช้จ่าย ที่รายงานในงบการเงิน
  การประมาณการดังกล่าวได้มีการประมาณการจากข้อมูลและการประเมินที่เหมาะสมโดยฝ่ายบริหาร
  อย่างไรก็ตามการประเมินดังกล่าวอาจมีความแตกต่างจากผลที่เกิดขึ้นจริงในอนาคต

  งบการเงินรวมและงบการเงินเฉพาะบริษัทฯ ได้จัดทำขึ้นโดยใช้เกณฑ์ราคาทุนเดิม
  ในการวัดมูลค่าขององค์ประกอบของงบการเงิน
  ยกเว้นเงินลงทุนบางประเภทซึ่งใช้มูลค่ายุติธรรมตามที่อธิบายในนโยบายการบัญชี

  2) เงินลงทุนในบริษัทย่อย

  บริษัทย่อยหมายถึงบริษัทที่บริษัทใหญ่ในกลุ่มบริษัทมีสิทธิออกเสียงทั้งทางตรง และทางอ้อม
  มากกว่ากึ่งหนึ่งของสิทธิในการออกเสียงทั้งหมด หรือมีอำนาจใน
  การควบคุมนโยบายการเงินและการดำเนินงานของบริษัทย่อย
  บริษัทย่อยดังกล่าวได้ถูกนำมารวมในการจัดทำงบการเงินรวม เริ่มตั้งแต่วันที่บริษัทใหญ่มีอำนาจ
  ควบคุม จนถึงวันที่บริษัทย่อยดังกล่าวได้ขายออกไป รายการและยอดคงเหลือระหว่างกลุ่มบริษัท
  ตลอดจนกำไรขาดทุนที่ยังไม่เกิดขึ้นได้ตัดออกจากงบการเงินรวมนี้แล้ว
  นโยบายการบัญชีสำหรับบริษัทย่อยจะถูกปรับปรุงให้สอดคล้องกับนโยบายการบัญชีเดียวกับกลุ่มบริษัทในการจัดทำงบการเงินรวม

  3) เงินลงทุนในบริษัทร่วม

  เงินลงทุนในบริษัทร่วมแสดงในงบการเงินรวมและงบการเงินเฉพาะบริษัทโดยใช้วิธีส่วนได้เสีย
  เงินลงทุนในบริษัทร่วมดังกล่าวเป็นการลงทุนในกิจการที่กลุ่มบริษัท ถือหุ้นระหว่างร้อยละ 20
  ถึงร้อยละ 50 ของสิทธิในการออกเสียงทั้งหมดและ
  กิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับมีอำนาจควบคุม
  กำไรขาดทุนที่ยังไม่เกิดขึ้นได้ตัดออกจากงบการเงินนี้แล้ว
  เว้นแต่มีหลักฐานว่าสินทรัพย์ที่โอนระหว่างกันเกิดการด้อยค่า
  เงินลงทุนในบริษัทร่วมรวมถึงจำนวนเงินที่จ่ายไปมากกว่า

  มูลค่าการลงทุนที่ได้มา กลุ่มบริษัทไม่รับรู้ผลขาดทุนที่สูงกว่าเงินลงทุน
  จะรับรู้ผลขาดทุนเป็นหนี้สินเมื่อกลุ่มบริษัทมีภาระผูกพันหรือต้องจ่ายเงินเพื่อชำระภาระผูกพันของบริษัทร่วมตามที่กลุ่มบริษัทค้ำประกันหรือให้การยินยอมไว้

  4) เงินลงทุนในกิจการร่วมค้า

  เงินลงทุนในกิจการที่ควบคุมร่วมกันแสดงในงบการเงินรวมโดยวิธีรวมตาม สัดส่วน
  ซึ่งเป็นวิธีที่กลุ่มบริษัทรวมส่วนแบ่งรายได้ ค่าใช้จ่าย สินทรัพย์
  และหนี้สินของกิจการร่วมค้าแต่ละรายการในงบการเงิน

  เงินลงทุนในสินทรัพย์ที่ควบคุมร่วมกันแสดงในงบการเงินรวมโดยวิธีรวมตามสัดส่วน
  ซึ่งเป็นวิธีที่กลุ่มบริษัทรวมส่วนแบ่งค่าใช้จ่าย สินทรัพย์ และหนี้สินของการร่วมค้าตามสัญญา Joint
  Operation Agreement ในแต่ละรายการในงบการเงิน

  5) บุคคลหรือกิจการที่เกี่ยวข้องกัน

  บุคคลหรือกิจการที่เกี่ยวข้องกันกับบริษัทหมายถึงบุคคลหรือกิจการที่มีอำนาจควบคุมบริษัท
  หรือถูกควบคุมโดยบริษัทไม่ว่าจะเป็นโดยทางตรงหรือทางอ้อม
  หรืออยู่ภายใต้การควบคุมเดียวกันกับบริษัท รวมถึงบริษัทที่ทำหน้าที่ถือหุ้น บริษัทย่อย
  และกิจการที่เป็นบริษัทย่อยในเครือเดียวกัน นอกจากนี้บุคคลหรือกิจการที่
  เกี่ยวข้องกันยังหมายรวมถึงบริษัทร่วมและบุคคลซึ่งถือหุ้นที่มีสิทธิออกเสียงไม่ว่าทางตรงหรือทางอ้อมและมีอิทธิพลอย่างเป็นสาระสำคัญกับบริษัท
  ผู้บริหารสำคัญ กรรมการหรือพนักงานของบริษัท

  ในการพิจารณาความสัมพันธ์ระหว่างบุคคลหรือกิจการที่เกี่ยวข้องกันกับบริษัท แต่ละรายการ
  บริษัทคำนึงถึงเนื้อหาของความสัมพันธ์มากกว่ารูปแบบทางกฎหมาย

  6) การแปลงค่าเงินตราต่างประเทศ

  รายการบัญชีในสกุลเงินตราต่างประเทศที่เกิดขึ้นระหว่างปี
  แปลงค่าเป็นเงินบาทตามอัตราแลกเปลี่ยน ณ วันที่เกิดรายการ
  สินทรัพย์และหนี้สินในสกุลต่างประเทศ ซึ่งคงเหลือ ณ
  วันที่ตามงบดุลแปลงค่าเป็นเงินบาทตามอัตราถัวเฉลี่ยที่ธนาคารพาณิชย์รับซื้อหรือขายซึ่งธนาคารแห่งประเทศไทยคำนวณไว้
  กำไรและขาดทุนจากอัตราแลกเปลี่ยนเงินตราต่างประเทศรับรู้เป็นรายได้หรือค่าใช้จ่ายเมื่อเกิดขึ้น

  บริษัทแปลงค่างบการเงินของบริษัทย่อยในต่างประเทศเป็นเงินบาท โดยแปลงค่า
  สินทรัพย์และหนี้สินที่เป็นตัวเงินโดยใช้อัตราถัวเฉลี่ยระหว่างอัตราที่ธนาคารพาณิชย์รับซื้อและขาย
  ซึ่งธนาคารแห่งประเทศไทยคำนวณไว้ ณ วันสิ้นงวด
  และแปลงค่างบกำไรขาดทุนโดยใช้อัตราแลกเปลี่ยน ณ วันที่เกิดรายการ
  ผลต่างจากการแปลงค่ารายการดังกล่าว รับรู้เป็น รายได้หรือค่าใช้จ่ายทั้งจำนวนในงวดบัญชีนั้น

  บริษัทแปลงค่างบการเงินของกิจการที่ควบคุมร่วมกันในต่างประเทศเป็นเงินบาท
  โดยแปลงค่าสินทรัพย์และหนี้สินด้วยอัตราถัวเฉลี่ยระหว่างอัตราที่ธนาคารพาณิชย์รับซื้อและขาย
  ซึ่งธนาคารแห่งประเทศไทยคำนวณไว้ ณ วันสิ้นงวด และแปลงค่า งบกำไรขาดทุน
  โดยใช้อัตราแลกเปลี่ยนถัวเฉลี่ยระหว่างงวด
  ผลต่างจากการแปลงค่ารายการดังกล่าวแสดงภายใต้หัวข้อผลต่างจากการแปลงค่างบการเงินในส่วนของ
  ผู้ถือหุ้น

  7) เงินสดและรายการเทียบเท่าเงินสด

  เงินสดและรายการเทียบเท่าเงินสดประกอบด้วยเงินสดในมือ เงินฝากธนาคาร
  หรือเงินลงทุนระยะสั้นอื่นที่มีสภาพคล่องในการเปลี่ยนมือ ซึ่งมีระยะเวลาถึงกำหนดภายใน 3
  เดือน

  8) ลูกหนี้การค้า

  ลูกหนี้การค้าแสดงในมูลค่าที่คาดว่าจะได้รับ
  ค่าเผื่อหนี้สงสัยจะสูญประมาณจากหนี้ที่คาดว่าจะเก็บเงินไม่ได้
  โดยอาศัยประสบการณ์การชำระเงินในอดีตและ การสอบทานสถานะของลูกหนี้ที่คงค้างอยู่ ณ
  วันที่ในงบดุล หนี้สงสัยจะสูญบันทึกเป็นค่าใช้จ่ายในงบกำไรขาดทุนในปีที่เกิด

  9) สินค้าคงเหลือ

  สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
  ราคาทุนของสินค้าคำนวณโดยวิธีเฉลี่ยถ่วงน้ำหนัก
  มูลค่าที่จะได้รับประมาณจากราคาที่คาดว่าจะขายได้ตามปกติของธุรกิจหักด้วยค่าใช้จ่ายที่จำเป็นเพื่อให้สินค้านั้นพร้อมขายและค่าใช้จ่ายในการขาย

  10) พัสดุคงเหลือ

  พัสดุคงเหลือแสดงด้วยราคาทุนถัวเฉลี่ย
  กลุ่มบริษัทได้มีการตั้งสำรองค่าเผื่อการเสื่อมมูลค่าและสินค้าล้าสมัยสำหรับพัสดุที่ใช้ในการสำรวจและผลิตปิโตรเลียมที่เสื่อมสภาพและไม่ได้ใช้งาน

  11) ต้นทุนการกู้ยืม

  ต้นทุนการกู้ยืมของเงินกู้ในช่วงระยะเวลาที่ใช้ในการก่อสร้างสินทรัพย์ให้เสร็จสมบูรณ์หรือเตรียมสินทรัพย์ให้อยู่ในสภาพพร้อมที่จะใช้ได้ตามประสงค์บันทึกเป็นราคาทุนของสินทรัพย์
  ต้นทุนการกู้ยืมนอกจากนี้บันทึกเป็นค่าใช้จ่าย

  12) ที่ดิน อาคารและอุปกรณ์

สินทรัพย์ทั่วไป

  ที่ดิน อาคารและอุปกรณ์
  แสดงตามราคาทุนหักด้วยค่าเสื่อมราคาสะสมและสำรองการด้อยค่าของสินทรัพย์

    ค่าเสื่อมราคาคำนวณโดยวิธีเส้นตรงตามอายุการใช้งานของสินทรัพย์ซึ่งอยู่ระหว่าง ร้อยละ 5
    ถึง 20 ต่อปี

สินทรัพย์เพื่อการสำรวจและผลิตปิโตรเลียม

  บริษัทบันทึกบัญชีสินทรัพย์ที่ใช้เพื่อการสำรวจและผลิตปิโตรเลียมโดยใช้วิธีผลสำเร็จของงาน (The
  Successful Efforts Method) ซึ่งมีนโยบายบัญชีดังนี้

  ต้นทุนสินทรัพย์

  ต้นทุนของสินทรัพย์ประกอบด้วย
  ต้นทุนทั้งหมดเพื่อการได้มาซึ่งสิทธิในสัมปทานหรือต้นทุนในการได้มาในสัดส่วนของสินทรัพย์
  การขุดเจาะ การพัฒนา อุปกรณ์และสินทรัพย์เพื่ออำนวยความสะดวกในกิจการปิโตรเลียม
  รวมถึงต้นทุนค่ารื้อถอนอุปกรณ์การผลิต
  ต้นทุนเพื่อการขุดเจาะปิโตรเลียมของหลุมสำรวจจะถูกบันทึกเป็นสินทรัพย์และจะเปลี่ยนเป็นทรัพย์สินของโครงการที่พบปริมาณสำรองที่พิสูจน์แล้วเมื่อมีการสำรวจพบปริมาณสำรองที่เพียงพอในเชิงพาณิชย์
  แต่จะถูก
  ตัดจำหน่ายเป็นค่าใช้จ่ายทั้งจำนวนในงบกำไรขาดทุนในงวดที่มีการพิสูจน์ว่าไม่พบปริมาณสำรองหรือพบแต่ไม่เพียงพอในเชิงพาณิชย์

รายจ่ายสำรวจเพื่องานธรณีวิทยาและธรณีฟิสิกส์ ตลอดจนค่าสงวนพื้นที่ในช่วง
การสำรวจบันทึกเป็นค่าใช้จ่ายในงวดที่เกิดในงบกำไรขาดทุน

รายจ่ายเพื่อการพัฒนา
ทั้งในส่วนของสินทรัพย์ที่พบปริมาณสำรองที่พิสูจน์แล้วรวมถึงต้นทุนของหลุมพัฒนาที่ไม่ประสบความสำเร็จจะถูกบันทึกไว้เป็นสินทรัพย์

ค่าเสื่อมราคา

  ค่าเสื่อมราคาของต้นทุนการได้มาซึ่งสิทธิในสัมปทานคำนวณโดยวิธีสัดส่วนของผลผลิต (Unit of
  Production) ตลอดอายุของปริมาณสำรองที่พิสูจน์แล้ว ค่าเสื่อมราคาของต้นทุนหลุมสำรวจ
  การพัฒนา เครื่องมือและอุปกรณ์ต่างๆ รวมถึงต้นทุนค่ารื้อถอนอุปกรณ์การผลิต
  ยกเว้นโครงการที่ยังไม่สำเร็จคำนวณโดยวิธีสัดส่วนของผลผลิต
  ตลอดอายุของปริมาณสำรองที่พิสูจน์และพัฒนาสำเร็จ
  กิจการรับรู้การเปลี่ยนแปลงประมาณการปริมาณสำรองโดยวิธีเปลี่ยนทันทีเป็นต้นไป

  ปริมาณสำรองที่พิสูจน์แล้วและปริมาณสำรองที่พิสูจน์แล้วและพัฒนาสำเร็จคำนวณโดยวิศวกรของบริษัท
  และข้อมูลที่ได้รับจากกิจการร่วมค้า

  ค่าเสื่อมราคาท่อขนส่งก๊าซของโครงการยาดานาและโครงการเยตากุน คำนวณโดยวิธีเส้นตรง
  (Straight - line Method) ตามอายุการใช้งานประมาณ 30 ปี

  ในกรณีที่ราคาตามบัญชีสูงกว่า มูลค่าที่คาดว่าจะได้รับคืน
  ราคาตามบัญชีจะถูกปรับลดให้เท่ากับมูลค่าที่คาดว่าจะได้รับคืนและส่วนปรับลดจะถูกบันทึกในงบกำไรขาดทุน

    กำไรขาดทุนจากการขายที่ดิน
    อาคารและอุปกรณ์กำหนดขึ้นจากราคาตามบัญชีและได้รวมอยู่ในการคำนวณกำไรจากการดำเนินงาน

  รายจ่ายเกี่ยวกับการต่อเติม การต่ออายุหรือการปรับปรุงสินทรัพย์ให้ดีขึ้น
  ซึ่งทำให้ราคาเปลี่ยนแทนในปัจจุบันของสินทรัพย์เพิ่มขึ้นอย่างเป็นสาระสำคัญจะรวมเป็นราคาทุนของสินทรัพย์
  ส่วนค่าซ่อมแซมบำรุงรักษารับรู้เป็นค่าใช้จ่ายในรอบระยะเวลาบัญชีที่เกิดขึ้น

  13) สินทรัพย์ไม่มีตัวตน

  สินทรัพย์ไม่มีตัวตนประกอบด้วยค่าใช้จ่ายเพื่อให้สิทธิในการใช้ซอฟแวร์คอมพิวเตอร์
  ซึ่งตัดจำหน่ายตามวิธีเส้นตรงตามระยะเวลาที่เหลือของสัญญา แต่ไม่เกิน 10 ปี
  กลุ่มบริษัทได้มีการพิจารณาตั้งค่าเผื่อการด้อยค่าของสินทรัพย์ ไม่มีตัวตนเป็นรายปี

  14) ภาษีเงินได้รอการตัดบัญชี

  ภาษีเงินได้รอการตัดบัญชีตั้งเต็มจำนวนตามวิธีบันทึกหนี้สินในงบดุล เมื่อเกิด
  ผลแตกต่างชั่วคราวระหว่างฐานภาษีของสินทรัพย์และหนี้สินและมูลค่าตามงบการเงิน
  ผลแตกต่างชั่วคราวประกอบด้วยส่วนที่เกิดจากค่าเสื่อมราคาของอาคารและอุปกรณ์
  และการตัดจำหน่ายต้นทุนค่ารื้อถอนอุปกรณ์การผลิต รวมถึงยอดยกมาของผลขาดทุนทางภาษี
  และผลแตกต่างระหว่างมูลค่ายุติธรรมของสินทรัพย์ที่ได้มาและฐานภาษี

  อัตราภาษีที่ประกาศใช้ ณ วันที่ในงบดุลเป็นอัตราที่ใช้ในการคำนวณภาษีเงินได้ รอการตัดบัญชี

  สินทรัพย์ภาษีเงินได้รอการตัดบัญชีจะรับรู้เมื่อมีความเป็นไปได้ค่อนข้างแน่นอน
  ที่กลุ่มบริษัทจะมีกำไรทางภาษีเพียงพอต่อการนำจำนวนผลแตกต่างชั่วคราวนั้น มาใช้ประโยชน์

  กลุ่มบริษัทได้ตั้งภาษีเงินได้รอการตัดบัญชีระหว่างผลแตกต่างชั่วคราวที่ต้อง
  เสียภาษีจากเงินลงทุนในบริษัทร่วมและส่วนได้เสียในกิจการร่วมค้า
  เว้นแต่สามารถควบคุมจังหวะเวลาในการกลับรายการผลแตกต่างชั่วคราวได้และความเป็นไปได้
  ค่อนข้างแน่ที่ผลแตกต่างชั่วคราวจะไม่ได้กลับรายการภายในระยะเวลาที่คาดการณ์ได้ในอนาคต

  15) เงินกู้ยืม

  กลุ่มบริษัทบันทึกเงินกู้ยืมตามจำนวนเงินที่ได้รับ ค่าใช้จ่ายที่เกิดขึ้นเพื่อให้ได้มา
  ซึ่งเงินกู้ถูกบันทึกเป็นสินทรัพย์รอตัดบัญชีตัดจ่ายตามอายุหนี้ของเงินกู้ยืม

16) ประมาณการหนี้สินค่ารื้อถอนอุปกรณ์การผลิต

  กลุ่มบริษัทบันทึกประมาณการหนี้สินค่ารื้อถอนอุปกรณ์การผลิต(Decommissioning costs)
  เมื่อมีความเป็นไปได้ค่อนข้างแน่ที่จะเกิดภาระผูกพันอันเป็นผลเนื่องมาจากเหตุการณ์ในอดีต
  และสามารถประมาณการจำนวนเงินที่ต้องจ่ายได้อย่างสมเหตุสมผล

  กลุ่มบริษัทรับรู้ประมาณการหนี้สินด้วยจำนวนประมาณการของต้นทุนค่ารื้อถอนอุปกรณ์การผลิตที่จะเกิดขึ้นของโครงการที่ได้เริ่มการผลิตในเชิงพาณิชย์
  ต้นทุนดังกล่าวได้รวมเป็นส่วนหนึ่งของสินทรัพย์เพื่อการสำรวจและผลิตปิโตรเลียม
  และตัดจำหน่ายโดยวิธีสัดส่วนของผลผลิต (Unit of Production)
  ของปริมาณสำรองที่พิสูจน์แล้ว (Proved Reserves)
  ประมาณการหนี้สินค่ารื้อถอนอุปกรณ์การผลิตได้รับการสอบทานและประเมินขึ้นโดยวิศวกรของกลุ่มบริษัทและดุลยพินิจของฝ่ายบริหาร

  17) สำรองเพื่อขยายงาน

  กลุ่มบริษัทจัดสรรสำรองเพื่อขยายงานเพื่อวัตถุประสงค์ในการลงทุนโครงการใหม่ในระยะเริ่มสำรวจ
  (Exploration Phase)
  ซึ่งเป็นระยะที่มีความเสี่ยงสูงหรือเพื่อการแสวงหาปริมาณสำรองปิโตรเลียมมาทดแทน
  โดยจัดสรรจากกำไรสุทธิทางภาษีหลังหักภาษีเงินได้ของแต่ละปีในอัตราร้อยละ 35
  ของกิจกรรมสำรวจและผลิตปิโตรเลียม

  18) การรับรู้รายได้

  รายได้จากการขายผลิตภัณฑ์ปิโตรเลียมรับรู้เมื่อส่งมอบสินค้าให้กับลูกค้า

  รายได้ดอกเบี้ยรับรู้ตามส่วนของเวลา โดยคำนึงถึงอัตราผลตอบแทนที่แท้จริงของสินทรัพย์

  รายได้นอกเหนือจากที่กล่าวตามข้างต้นรับรู้ตามเกณฑ์สิทธิ

  19) ภาษีเงินได้

  ค่าใช้จ่ายภาษีหรือรายได้ภาษีของกลุ่มบริษัท ประกอบด้วย

-   ภาษีเงินได้ซึ่งคำนวณตามข้อกำหนดในพระราชบัญญัติภาษีเงินได้ปิโตรเลียม พ.ศ. 2514
    และฉบับแก้ไขเพิ่มเติม พ.ศ. 2532 และประมวลรัษฎากร

-   ภาษีเงินได้นิติบุคคลในประเทศสหภาพพม่า

-   ภาษีเงินได้รอการตัดบัญชี

  20) กำไรต่อหุ้น

    กำไรต่อหุ้นขั้นพื้นฐานคำนวณ โดยการหารกำไรสุทธิที่เป็นของผู้ถือหุ้นสามัญด้วยจำนวนหุ้นสามัญ
    ถัวเฉลี่ยถ่วงน้ำหนักที่ถือโดยบุคคลภายนอกในระหว่างปี

    กำไรต่อหุ้นปรับลด จำนวนหุ้นสามัญถัวเฉลี่ยที่ถือโดยบุคคลภายนอกในระหว่างปีได้ปรับปรุง
    ด้วยจำนวนหุ้นสามัญเทียบเท่าปรับลด โดยสมมุติว่าหุ้นสามัญเทียบเท่าปรับลดได้แปลงเป็น
    หุ้นสามัญทั้งหมด บริษัทมีหุ้นสามัญเทียบเท่าปรับลดคือ สิทธิเลือกซื้อหุ้นสามัญที่ให้แก่พนักงาน

  21) กองทุนสำรองเลี้ยงชีพและสำรองผลประโยชน์พนักงาน

  บริษัทได้จดทะเบียนจัดตั้งกองทุนสำรองเลี้ยงชีพ โดยใช้ชื่อว่า “กองทุนสำรอง เลี้ยงชีพพนักงาน
  ปตท.สผ. ซึ่งจดทะเบียนแล้ว”

  กองทุนดังกล่าวเป็นกองทุนแบบที่มีผู้จัดการทรัพย์สินที่เป็นบุคคลภายนอกเป็น
  ผู้ดูแลทั้งเงินสะสมของพนักงานและเงินสมทบจากบริษัท
  ทั้งนี้บริษัทจ่ายสมทบเป็นรายเดือนในอัตราร้อยละ 15 ของเงินเดือนพนักงานเข้ากองทุนดังกล่าว
  และถือเป็นค่าใช้จ่ายในงบกำไรขาดทุนในรอบระยะเวลาบัญชีที่มีการจ่ายเงินสมทบ

  กลุ่มบริษัทตั้งสำรองผลประโยชน์พนักงานโดยคำนวณส่วนต่างระหว่างสิทธิตามกองทุนสำรองเลี้ยงชีพและสิทธิตามกองทุนเงินบำเหน็จเดิม
  สำรองผลประโยชน์พนักงานประมาณขึ้นโดยฝ่ายบริหารของบริษัท
  ตามสิทธิในกองทุนเงินบำเหน็จเดิม
  ซึ่งคำนวณตามจำนวนปีที่ทำงานและเงินเดือนปัจจุบันของพนักงาน
  รายการสำรองผลประโยชน์พนักงานแสดงไว้เป็นหนี้สินไม่หมุนเวียนอื่น

  21) รายได้รับล่วงหน้าภายใต้สัญญา Take-or-Pay

  กลุ่มบริษัทมีภาระต้องส่งมอบก๊าซธรรมชาติให้แก่ลูกค้าตามสัญญาการซื้อขาย
  ภายใต้สัญญานี้กลุ่มบริษัทมีภาระต้องส่งมอบตามปริมาณขั้นต่ำในแต่ละปีสัญญา
  หากในปีสัญญาใดที่ลูกค้าไม่สามารถรับก๊าซธรรมชาติตามปริมาณขั้นต่ำได้ตามสัญญาที่กำหนดสำหรับปีสัญญานั้น
  ลูกค้าต้องชำระค่าก๊าซธรรมชาติในปริมาณที่ไม่ได้รับ (Take-or-pay)
  โดยมีสิทธิที่จะรับก๊าซธรรมชาติสำหรับปริมาณที่ได้ชำระแล้วในปีต่อๆไป
  โดยไม่ต้องชำระค่าก๊าซธรรมชาติอีก (Make-up)
  กลุ่มบริษัทบันทึกรายการดังกล่าวเป็นรายได้รอการรับรู้
  โดยประมาณจากปริมาณที่ได้ส่งมอบในระหว่างปีสัญญาและจะรับรู้เป็นรายได้ในปีที่มีการส่งมอบก๊าซธรรมชาติแก่ลูกค้า

  กลุ่มบริษัทได้จ่ายเงินค่าภาคหลวงล่วงหน้าจากเงินที่ได้รับล่วงหน้าภายใต้สัญญา Take-or-Pay
  แก่รัฐบาลพม่าและจะตัดจำหน่ายเป็นค่าใช้จ่ายในปีที่มีการส่งมอบก๊าซธรรมชาติแก่ลูกค้า

14.1.4 ยอดหนี้คงค้างในการออกหุ้นกู้ในครั้งก่อน

  1) บริษัทฯ ได้ออกหุ้นกู้ไม่มีหลักประกันไม่ด้อยสิทธิจำนวน 2,500,000 หน่วย
  มูลค่าที่ตราไว้หน่วยละ 1,000 บาท รวมเป็นมูลค่าทั้งสิ้นจำนวน 2,500 ล้านบาท
  อัตราดอกเบี้ยร้อยละ 4.625 ต่อปี โดยมีกำหนดจ่ายดอกเบี้ยทุก ๆ 6 เดือน ณ วันที่ 27 มีนาคม
  และ 27 กันยายนของทุกปี หุ้นกู้มีอายุ 15 ปี กำหนดไถ่ถอนวันที่ 27 มีนาคม 2561

2) ปตท.สผ.อ. ได้ออกหุ้นกู้มีประกันไม่ด้อยสิทธิ (Guaranteed Unsubordinated Bond) โดยมีปตท.สผ. เป็นผู้ค้ำประกันหุ้นกู้จำนวน 200,000 หุ้น มูลค่าตราไว้หุ้นละ 1,000 เหรียญสหรัฐฯ รวมเป็นมูลค่าทั้งสิ้น 200 ล้านเหรียญสหรัฐฯ อัตราดอกเบี้ยร้อยละ 7.625 ต่อปี โดยมีกำหนดการจ่ายดอกเบี้ยทุก ๆ 6 เดือน ณ วันที่ 1 เมษายน และ 1 ตุลาคม ของทุกปี มีระยะเวลาไถ่ถอนรวม 10 ปี กำหนดไถ่ถอน ณ วันที่ 1 ตุลาคม 2549

3) ปตท.สผ. ได้ออกหุ้นกู้ไม่มีหลักประกันไม่ด้อยสิทธิ จำนวน 230 หุ้น มูลค่าตราไว้ หุ้นละ 100 ล้านเยน รวมเป็นมูลค่าทั้งสิ้น 23 พันล้านเยน อัตราดอกเบี้ยร้อยละ 3.35 ต่อปี มีระยะเวลาไถ่ถอน 10 ปี กำหนดไถ่ถอน ณ วันที่ 19 กันยายน 2550 และในวันเดียวกับที่ออกหุ้นกู้ บริษัทฯ ได้ทำสัญญาแปลงหนี้ (Swap Agreement) ดังกล่าวกับสถาบันการเงินแห่งหนึ่งในญี่ปุ่นมีผลทำให้หุ้นกู้เดิมเปลี่ยนเป็นหุ้นกู้ในสกุลเงินของสหรัฐอเมริกา จำนวน 193,28 ล้านเหรียญสหรัฐฯ ที่อัตราดอกเบี้ยร้อยละ 7.86 ต่อปี โดยมีกำหนดจ่ายดอกเบี้ยทุก ๆ 6 เดือน ในวันที่ 19 มีนาคม และ 19 กันยายน ของทุกปี

2.  สรุปงบการเงินรวมของ ปตท.สผ. และบริษัทย่อย

[]

[]

[]

[]

[]

[]

[]

[]

3.  ตารางสรุปอัตราส่วนทางการเงินที่สำคัญ

[]

14.4 คำอธิบายและการวิเคราะห์ของฝ่ายจัดการ สำหรับปี 2547

1.  ผลการปฏิบัติตามแผนการดำเนินธุรกิจ

ในภาพรวมเศรษฐกิจไทยปี 2547 มีการขยายตัวต่ำกว่าที่ประมาณการไว้เนื่องจาก
มีปัจจัยที่ไม่ได้คาดการณ์ไว้ล่วงหน้าอาทิ สถานการณ์ความรุนแรงในภาคใต้ การระบาดของไข้หวัดนก
และราคาน้ำมันในตลาดโลกที่สูงตลอดปี มากดดันการขยายตัวของเศรษฐกิจไทย แต่อย่างไร
ก็ตามธนาคารแห่งประเทศไทย(ธปท.)และสำนักงานคณะกรรมการการพัฒนาการเศรษฐกิจและสังคมแห่งชาติ(สศช.)ได้ประมาณการว่า
การเติบโตของเศรษฐกิจปี 2547 น่าจะขยายตัวระหว่างร้อยละ 6.0-6.3
จากการขยายตัวของเศรษฐกิจไทยดังกล่าวส่งผลให้ความต้องการใช้ก๊าซธรรมชาติและปริมาณการใช้ไฟฟ้าในปี
2547 เพิ่มขึ้นจากปี 2546 ประมาณร้อยละ 4.0 และ 7.7 ตามลำดับ

ในส่วนของการดำเนินธุรกิจของ ปตท.สผ. ในปี 2547 สามารถสรุปเป็นสาระสำคัญ
ที่สอดคล้องกับทิศทางกลยุทธ์ทางธุรกิจของ ปตท.สผ. คือ

2.1.1 การสร้างมูลค่าเพิ่มของสินทรัพย์และโครงการที่มีอยู่ในปัจจุบัน (Value Creation)
พอจะสรุปการดำเนินการที่สำคัญดังต่อไปนี้

(1) จากผลการดำเนินงานของ ปตท.สผ. ในปี 2547 ปตท.สผ.
มีผลการดำเนินงานที่ดีกว่าเป้าหมายที่กำหนดไว้ตอนต้นปี อาทิ ปตท.สผ. มีปริมาณการขายเฉลี่ยอยู่
ที่ 134,070 บาร์เรลเทียบเท่าน้ำมันดิบต่อวัน (BOED) สูงกว่าเป้าหมายที่กำหนดไว้ที่ 129,119
BOED ร้อยละ 3.8 เนื่องจากปริมาณการขายที่เพิ่มขึ้นในโครงการบงกช โครงการไพลินและ
โครงการเยตากุน ในขณะเดียวกัน ผลตอบแทนการลงทุน (Return on Capital Employed)
ของ ปตท.สผ. ประจำปี 2547 อยู่ที่ร้อยละ 24.4 และมีสัดส่วนหนี้สินระยะยาวต่อทุน (Debt to
Equity Ratio) เท่ากับ 0.4 เท่าซึ่งดีกว่าเป้าหมายที่ตั้งไว้ที่ร้อยละ 23 และ 1.0
เท่าตามลำดับ

(2) ปตท.สผ. และผู้ร่วมทุนได้ลงนามในสัญญาซื้อขายก๊าซฯ (Gas Sales Agreement)
ของโครงการอาทิตย์กับบริษัทปตท.จำกัด(มหาชน) เมื่อวันที่ 23 มกราคม 2547
ซึ่งนับว่าเป็นความสำเร็จที่สำคัญในการขยายฐานการผลิต
เพื่อลดสัดส่วนในการนำเข้าปิโตรเลียมและสร้างความมั่นคงในการจัดหาพลังงานในระยะยาว
นอกจากนั้น ยังเป็นจุดเริ่มต้นให้โครงการอาทิตย์
สามารถเข้าสู่ระยะพัฒนาและดำเนินการได้อย่างเต็มที่
โดยโครงการอาทิตย์มีความคืบหน้าในการดำเนินการบรรลุผลตามเป้าหมายที่กำหนดไว้ อาทิ
ประสบผลสำเร็จในการเจาะหลุมประเมินและหลุมสำรวจตามแผน 3rd Appraisal Drilling
Campaign for Arthit Development ในเดือนพฤษภาคม 2547 เป็นต้น

(3) ปตท.สผ.
สามารถตกลงสัญญาซื้อขายก๊าซฯในเบื้องต้นของโครงการพื้นที่คาบเกี่ยวไทย-มาเลเซียจากแปลง
B17 กับ บริษัทปตท.จำกัด (มหาชน)
เพื่อเริ่มทำการผลิตก๊าซธรรมชาติโดยขณะนี้อยู่ในขั้นตอนการขออนุมัติจากรัฐบาลไทยและมาเลเซีย
เพื่อลงนามในสัญญาดังกล่าวอย่างเป็นทางการในปี 2548
ซึ่งนับว่าเป็นปัจจัยหลักสำคัญในการที่จะผลักดันให้โครงการสามารถเริ่มทำการพัฒนาได้อย่างเต็มที่

(4) ปตท.สผ.ได้เร่งดำเนินการพัฒนาแหล่งน้ำมันนางนวลในโครงการ
นางนวล แปลงบี 6/27
ให้เร็วที่สุดเพื่อที่จะได้รับประโยชน์จากราคาน้ำมันดิบที่ยังคงอยู่ในระดับที่สูงในขณะนี้
โดยคาดว่าจะสามารถเริ่มดำเนินการผลิตได้ในไตรมาสแรกของปี 2548

(5) ปตท.สผ. ได้เริ่มการเจาะหลุมสำรวจหลุมแรกในแหล่งก๊าซฯ Shams ในโครงการโอมาน44
ซึ่งเป็นโครงการแรกในต่างประเทศที่ ปตท.สผ. เป็นผู้ดำเนินการเองทั้งหมด
เมื่อวันที่ 17 ธันวาคม 2547 โดยในขณะนี้อยู่ในขั้นตอนการสรุปสัญญาซื้อขายก๊าซฯสำหรับแหล่ง
Shams ซึ่งคาดว่าจะสามารถลงนามได้ภายในไตรมาสแรกปี 2548

(6) ปตท.สผ. ได้เข้าร่วมลงทุนในโครงการ G4/43 ในอ่าวไทย โดยถือสัดส่วนร้อยละ 15
และมีบริษัทเชฟรอน ออฟชอร์ (ประเทศไทย) จำกัด เป็นผู้ดำเนินการในสัดส่วนร้อยละ 85
ได้ประสบผลสำเร็จขั้นแรกในการพิสูจน์ศักยภาพปิโตรเลียมของแปลง G4/43
จากผลรายงานของการ
เจาะหลุมสำรวจ 2 หลุมแรก โดย ในหลุมลันตา 1 ที่ระดับความลึก 10,358 ฟุต
พบชั้นหินกักเก็บน้ำมันและก๊าซธรรมชาติ หนา 280 ฟุต และในหลุมลันตา 2 ที่ระดับ ความลึก
10,040 ฟุต พบชั้นหินกักเก็บน้ำมันและก๊าซธรรมชาติ หนา 194 ฟุต

(7) ปตท.สผ. ได้รับความเห็นชอบจากคณะรัฐมนตรีเมื่อวันที่ 28 ธันวาคม 2547
ให้เข้าร่วมลงทุนในสัดส่วนร้อยละ 20 ในแปลงสำรวจอียู-1
ซึ่งเป็นส่วนหนึ่งของโครงการสำรวจก๊าซธรรมชาติ “ภูฮ่อม”
การสำรวจขั้นต้นในช่วงสองปีที่ผ่านมาประสบความสำเร็จเป็นอย่างสูง
ทำให้คาดการณ์ได้ว่าโครงการภูฮ่อมจะเป็นแหล่งก๊าซธรรมชาติบนบกที่สำคัญของไทยแหล่งต่อไป

2.1.2 การขยายการลงทุนให้องค์กรเติบโตอย่างต่อเนื่อง (Growth) โดยในปี 2547 ปตท.สผ.
ไดมีการขยายการลงทุนทั้งภายในประเทศและต่างประเทศ
พอจะสรุปการดำเนินการที่สำคัญดังต่อไปนี้

(1) ปตท.สผ. ได้รับการอนุมัติสัญญาสัมปทานปิโตรเลียมตามประกาศเชิญชวนครั้งที่ 18
ให้เป็นผู้รับสิทธิ์ทั้งหมดและเป็นผู้ดำเนินการในแปลงสัมปทานบนบก หมายเลข L53/43 และ
L54/43 โดยแปลงสำรวจทั้งสองแปลงมีศักยภาพเป็นน้ำมันดิบ และมีพื้นที่อยู่ในจังหวัดสุพรรณบุรี
การได้รับอนุมัติแปลงสัมปทานทั้งสองแปลงแปลงนี้ สามารถก่อให้เกิด Synergy กับโครงการ
PTTEP1 ซึ่งได้ผลิตปิโตรเลียมอยู่ในปัจจุบัน

(2) ปตท.สผ. ได้เข้าซื้อหุ้นทั้งหมดของบริษัทไทยเชลล์ ในแปลงสัมปทานS1
และรับโอนสิทธิ์ทั้งหมดในแปลง L22/43 และ B6/27 ทำให้ ปตท.สผ. เป็นผู้ดำเนินการในทั้ง 3
แปลงสัมปทาน ในการนี้ นอกจากจะเป็นการขยายการลงทุนในประเทศ
ทำให้เกิดรายได้จากการขายปิโตรเลียมเพิ่มขึ้นในทันทีในขณะเดียวกันยังเป็นการเพิ่มสัดส่วนการผลิตน้ำมันดิบ
และปริมาณสำรองพิสูจน์แล้วของบริษัทฯ อีกด้วย

(3) บริษัท ปตท.สผ.อินเตอร์เนชั่นแนล จำกัด และ บริษัท PC JDA Limited
ได้ลงนามในสัญญาแบ่งปันผลผลิต (Production Sharing Contract : PSC)
กับองค์กรร่วมไทย-มาเลเซีย (Malaysia-Thailand Joint Authority : MTJA) ณ
กรุงกัวลาลัมเปอร์ ประเทศมาเลเซีย เมื่อวันที่ 30 กันยายน 2547
เพื่อรับสิทธิในการสำรวจและผลิตปิโตรเลียมในแปลง B-17-01 ฝ่ายละ 50%
โดยแปลงดังกล่าวอยู่ในพื้นที่พัฒนาร่วมไทย-มาเลเซีย (Malaysia-Thailand Joint
Development Area : MTJDA) การที่ ปตท.สผ.
ได้รับสิทธิในการสำรวจและผลิตปิโตรเลียมในแปลง B-17-01
ในพื้นที่พัฒนาร่วมไทย-มาเลเซียเพิ่มขึ้นอีกหนึ่งแปลงนั้น เป็นเรื่องที่น่ายินดีเป็นอย่างยิ่ง
เนื่องจากพื้นที่ดังกล่าวเป็นพื้นที่ที่มีศักยภาพทางปิโตรเลียมสูง ที่ผ่านมา
ปตท.สผ.ได้เจาะหลุมสำรวจและหลุมพัฒนาในแปลง B-17 พบแหล่งก๊าซฯหลายแหล่ง
การเข้าร่วมลงทุนนี้จะเป็นการเสริมศักยภาพของโครงการสำรวจปิโตรเลียมในอ่าวไทยและพื้นที่พัฒนาร่วมไทย-มาเลเซีย
โดยเน้นหลักของการบริหารโครงการให้เกิดมูลค่าสูงสุดซึ่งสอดคล้องกับกลยุทธ์การเติบโตของบริษัทและเพิ่มสัดส่วนปริมาณสำรองของบริษัทฯด้วย

(4) ปตท.สผ. ได้ทำการลงนามในบันทึกความเข้าใจ (MOU) กับ
กระทรวงปิโตรเลียมสาธารณรัฐอิสลามอิหร่าน ในวันที่ 29 มกราคม 2547
โดยครอบคลุมถึงความร่วมมือในการสำรวจและผลิตปิโตรเลียมในประเทศอิหร่าน
พร้อมทั้งความร่วมมือในด้านต่างๆ อาทิ ด้านวิชาการ
เทคโนโลยีและการฝึกอบรมที่เกี่ยวข้องกับกิจกรรมปิโตรเลียม เป็นต้น
นับเป็นการขยายโอกาสการลงทุนในประเทศที่มีศักยภาพทางปิโตรเลียมสูง นอกจากนี้ ปตท.สผ.
ยังได้ยื่นประมูลเพื่อสำรวจและผลิตปิโตรเลียมตามประกาศเชิญชวนของประเทศอิหร่านอีกด้วย

(5) ปตท.สผ. ได้ลงนามในสัญญาแบ่งปันผลผลิต (Production Sharing Contract) โดย
ปตท.สผ. จะเป็นผู้ดำเนินการ (Operator)
และถือสัดส่วนทั้งหมดในโครงการสำรวจปิโตรเลียมแปลงหมายเลข M-3 และ M-4
ที่ประเทศสหภาพพม่า ซึ่งตั้งอยู่ในอ่าวเมาะตะมะ มีพื้นที่รวมประมาณ 18,000 ตารางกิโลเมตร
เมื่อวันที่ 7 สิงหาคม 2547 การเข้าร่วมลงทุนดังกล่าวนี้สอดคล้องกับแผนกลยุทธ์ของ ปตท.สผ.
ที่ต้องการจะขยายฐานการลงทุนไปต่างประเทศ
เพื่อเพิ่มสัดส่วนปริมาณสำรองปิโตรเลียมของบริษัทฯและรองรับความต้องการพลังงานของประเทศ

2.1.3 การเสริมสร้างขีดความสามารถขององค์กรเพื่อรองรับการเติบโต (Capability
Development) โดยการเสริมสร้างการกำกับดูแลกิจการที่ดี (Corporate Governance)
และการพัฒนาประสิทธิภาพขององค์กรและบุคลากรพอจะสรุปเป็นสาระสำคัญได้ดังต่อไปนี้

(1) ปตท.สผ. ได้ลงนามสัญญากับบริษัทไทยเรทติ้ง แอนด์ อินฟอร์เมชั่น เซอร์วิส จำกัด (ทริส)
เพื่อทำการประเมินผลและจัดอันดับการกำกับดูแลกิจการที่ดี โดย ปตท.สผ. ได้คะแนนการจัดอันดับที่
8.14 คะแนน ซึ่งอยู่ในเกณฑ์ “ดีมาก” ส่งผลให้บริษัทฯได้รับสิทธิประโยชน์ต่าง ๆ จาก ก.ล.ต.
และตลาดหลักทรัพย์ และหน่วยงานอื่นๆ อาทิ ได้รับลดหย่อนค่าธรรมเนียมรายปีในอัตราร้อยละ 50
จาก ก.ล.ต. และตลาดหลักทรัพย์ เป็นต้น

(2) ปตท.สผ.ได้รับ 2 รางวัลจากงาน SET Awards 2004 ได้แก่ รางวัล Best
Performance Award ซึ่งเป็นรางวัลที่มอบให้บริษัทจดทะเบียนฯ ที่มีฐานะการเงินและ
ผลการดำเนินงานดีเด่นในปี 2546 โดย ปตท.สผ. ได้รับรางวัลสำหรับกลุ่มทรัพยากร
(Resources) และรางวัล Best Corporate Governance Report Award
ซึ่งตลาดหลักทรัพย์แห่งประเทศไทยมอบให้แก่บริษัทจดทะเบียนฯ 10
บริษัทที่มีความโดดเด่นด้านการรายงานการปฏิบัติตามหลักการกำกับดูแลกิจการที่ดี
ตามข้อกำหนดของตลาดหลักทรัพย์แห่งประเทศไทย

(3) ปตท.สผ. ได้จัดตั้ง บริษัท พีทีทีอีพี เซอร์วิสเซส จำกัด มีทุนจดทะเบียน 1,000,000 บาท
ประกอบด้วยหุ้นสามัญ จำนวน 100,000 หุ้น มูลค่าหุ้นละ 10 บาท
เพื่อทำหน้าที่สนับสนุนการจัดหาบุคลากร ประเภทพนักงานสัญญาจ้าง ให้แก่กลุ่มบริษัท ปตท.สผ.
เพื่อให้เกิดความคล่องตัวและประสิทธิภาพในการดำเนินงานของ ปตท.สผ. ต่อไป

(4) ปตท.สผ. ร่วมมือกับสำนักงานคณะกรรมการการอาชีวศึกษา (ส.อ.ศ.) กระทรวงศึกษาธิการ
จัดตั้งศูนย์ฝึกอบรมปิโตรเลียม ปตท.สผ. มุ่งฝึกอบรมพนักงานช่างเทคนิคปิโตรเลียม
เสริมสร้างความชำนาญทางด้านการผลิตปิโตรเลียมไทยสู่มาตรฐานสากล
โดยมีเป้าหมายในระยะแรกเพื่อฝึกอบรมพนักงานช่างเทคนิคปิโตรเลียมจำนวนประมาณ 40 คน
เพื่อปฏิบัติงานในโครงการอาทิตย์ซึ่งคาดว่าจะเริ่มการผลิตได้ในปี 2549

(5) ปตท.สผ. ยังคงมุ่งเน้นถึงการปฏิบัติการที่เป็นเลิศ (Operational Excellence)
ในโครงการที่ ปตท.สผ. เป็นผู้ดำเนินการเอง โดยคงไว้ซึ่งมาตรฐานทางด้านความปลอดภัย
ความมั่นคง สุขอนามัยและสิ่งแวดล้อม (SSHE)
ในขณะเดียวกันบริษัทฯมีการดำเนินการอย่างต่อเนื่องในด้านการพัฒนาองค์กรและบุคลากรเพื่อให้เป็นองค์กรที่มีมาตรฐานสูง
มีวิถีปฏิบัติที่ดีเยี่ยม (International Best Practices)
และมีความสามารถในการแข่งขันในระดับสากล (World-Class Competitiveness)
นอกจากนี้ยังมีการพัฒนาระบบการควบคุมภายใน (Internal Control)
โดยมีการใช้นโยบายการบริหารความเสี่ยง (Risk Management)
มาใช้ควบคุมการดำเนินงานให้เป็นไปตามแผนงานที่กำหนดไว้
พร้อมกันนั้นยังได้นำหลักการการบริหารองค์กรจากแนวคิดต่างๆที่ดี อาทิ องค์กรแห่งการเรียนรู้
(Learning Organization) การบริหารความรู้อย่างเป็นระบบ (Knowledge Management)
องค์กรที่ทรงประสิทธิภาพ (Efficiency-Based Organization)
และองค์กรทีมีขีดความสามารถ (Organization Capabilities) เป็นต้น
มาใช้เพื่อพัฒนาองค์กรให้มีประสิทธิภาพเพิ่มขึ้นอย่างต่อเนื่อง

14.4.2 ผลการดำเนินงาน

สำหรับปี 2547 ปตท.สผ.มีฐานะทางการเงินที่มั่นคง ซึ่งเป็นผลจากปริมาณการขาย
ที่เพิ่มขึ้นเป็น 134,070 บาร์เรลเทียบเท่าน้ำมันดิบต่อวัน เมื่อเปรียบเทียบกับ 107,299
บาร์เรลเทียบเท่าน้ำมันดิบต่อวันสำหรับปี 2546 ในขณะเดียวกัน ราคาขายผลิตภัณฑ์เฉลี่ยของปี
2547 ก็เพิ่มขึ้นเป็น 23.38 เหรียญสหรัฐฯต่อบาร์เรลเทียบเท่าน้ำมันดิบเมื่อเปรียบเทียบกับ 20.62
เหรียญสหรัฐฯต่อบาร์เรลเทียบเท่าน้ำมันดิบสำหรับปี 2546 ณ วันที่ 31 ธันวาคม 2547
ปตท.สผ.มีเงินสดและรายการเทียบเท่าเงินสด จำนวน 23,778 ล้านบาท
ซึ่งปตท.สผ.ได้นำไปลงทุนในตราสารทางการเงินระยะสั้นที่มีความเสี่ยงต่ำ เช่น ตั๋วเงินคลัง
ตั๋วสัญญาใช้เงิน พันธบัตรรัฐบาลสหรัฐฯ และบัญชีเงินฝากกับธนาคารพาณิชย์
โดยคำนึงถึงความมั่นคงและการรักษาสภาพคล่องเป็นหลัก

เมื่อวันที่ 28 เมษายน 2547 ที่ประชุมสามัญผู้ถือหุ้นของ ปตท.สผ. ประจำปี 2547
ได้อนุมัติให้ปตท.สผ.ออกและเสนอขายใบสำคัญแสดงสิทธิที่จะซื้อหุ้นสามัญของปตท.สผ.ให้แก่ผู้บริหารและพนักงาน
ในปี 2547 จำนวน 2.8 ล้านหน่วย (อัตราการใช้สิทธิ : ใบสำคัญแสดงสิทธิ 1 หน่วยต่อหุ้นสามัญ
1 หุ้น) ที่ราคาการใช้สิทธิ 183 บาท

ต่อมาวันที่ 7 พฤษภาคม 2547 ปตท.สผ. ได้จ่ายเงินปันผลให้กับผู้ถือหุ้นในอัตรา
หุ้นละ 6.75 บาท ตามมติที่ประชุมสามัญผู้ถือหุ้นประจำปี 2547 เมื่อวันที่ 28 เมษายน 2547

ในส่วนของกิจกรรมด้านนักลงทุนสัมพันธ์ ปตท.สผ.ได้ร่วมงาน SET in the City
เมื่อวันที่ 11 ถึง 14 พฤศจิกายน 2547 ซึ่งจัดโดยตลาดหลักทรัพย์แห่งประเทศไทย
เพื่อเป็นการเผยแพร่ข้อมูลของปตท.สผ.ให้กับนักลงทุนรายย่อยอีกทางหนึ่ง

ผลการดำเนินงานเปรียบเทียบรายปี

  -------------------------------------------------- ----------- ----------
  ตารางสรุปผลการดำเนินงานรวม                           สำหรับรายปี   

  (หน่วย: ล้านบาทยกเว้นกำไรต่อหุ้นแสดงเป็นบาท)              2547        2546

  กำไรจากการดำเนินงานที่ยังดำเนินอยู่                                   

  ส่วนงานสำรวจและผลิตปิโตรเลียม                          15,158      10,805

  ส่วนงานท่อขนส่งก๊าซ                                    2,601       2,256

  กลุ่มบริษัท                                            (1,893)     (1,033)

  รวม                                                15,866      12,028

  กำไรต่อหุ้นปรับลด – จากการดำเนินงานที่ยังดำเนินอยู่           24.26       18.43

  รายได้รวม – จากการดำเนินงานที่ยังดำเนินอยู่                48,417      37,014
  -------------------------------------------------- ----------- ----------

สำหรับผลการดำเนินงาน ปี 2547 ปตท.สผ. และบริษัทย่อยมีกำไรสุทธิ รวม 15,866
ล้านบาท คิดเป็นกำไรสุทธิต่อหุ้นปรับลด 24.26 บาท เมื่อเปรียบเทียบกับกำไรสุทธิสำหรับปีก่อน
จำนวน 12,028 ล้านบาท คิดเป็นกำไรสุทธิต่อหุ้นปรับลด 18.43 บาท มีผลกำไรสุทธิเพิ่มขึ้น
3,838 ล้านบาทหรือ
ร้อยละ 32 ปตท.สผ. และบริษัทย่อย มีอัตราผลตอบแทนต่อผู้ถือหุ้น (Return on
shareholders’ equity) สำหรับสำหรับปีนี้ อยู่ที่ร้อยละ 30.88

สำหรับปีนี้ ปตท.สผ. และบริษัทย่อยมีรายได้รวมทั้งสิ้น 48,417 ล้านบาท เมื่อเทียบกับปีก่อนจำนวน
37,014 ล้านบาท เพิ่มขึ้น 11,403 ล้านบาทหรือร้อยละ 31
ซึ่งส่วนใหญ่เป็นรายได้จากการขายที่เพิ่มขึ้น 12,161 ล้านบาทหรือร้อยละ 36
เนื่องจากปริมาณการขายสำหรับปีนี้ เพิ่มขึ้นเป็น 134,070 บาร์เรลเทียบเท่าน้ำมันดิบต่อวัน
เมื่อเปรียบเทียบกับปริมาณการขายสำหรับปีก่อนที่ 107,299 บาร์เรลเทียบเท่าน้ำมันดิบต่อวัน
ประกอบกับราคาขายผลิตภัณฑ์เฉลี่ยสำหรับปีนี้ เพิ่มขึ้นเป็น 23.38
เหรียญสหรัฐต่อบาร์เรลเทียบเท่าน้ำมันดิบเมื่อเปรียบเทียบกับราคาขายผลิตภัณฑ์ของปีก่อนที่ 20.62
เหรียญสหรัฐต่อบาร์เรลเทียบเท่าน้ำมันดิบ โดยปริมาณขายที่เพิ่มขึ้นส่วนใหญ่เป็นผลจาก (1)
การขายน้ำมันดิบในโครงการ S 1 ตามสัดส่วนที่ซื้อเพิ่ม (2)
การขายก๊าซธรรมชาติและการขายคอนเดนเสทของโครงการบงกช และ (3)
การขายก๊าซธรรมชาติของโครงการเยตากุนและโครงการไพลิน
อย่างไรก็ตามในปีนี้รายได้จากการขายของโครงการยาดานาลดลงส่วนใหญ่จากการลดลงของการใช้ผลประโยชน์ในส่วนของ
Cost Recovery ในการแบ่งปันผลผลิตตั้งแต่กลางไตรมาสที่ 3 ปี 2546

รายได้จากการบริการท่อขนส่งก๊าซเป็นรายได้ตามสัดส่วนใน Moattama Gas Transportation
Company (MGTC) และ Taninthayi Pipeline Company LLC (TPC)
ที่เกิดจากการให้บริการท่อขนส่งก๊าซแก่ Myanma Oil and Gas Enterprise (MOGE)
เพิ่มขึ้นซึ่งเป็นผลจากปริมาณการขนส่งก๊าซของ MOGE ที่มากขึ้น

นอกจากนั้นแล้ว ปตท.สผ. และบริษัทย่อย รับรู้ผลกำไรสุทธิในบริษัทร่วมสำหรับปีนี้จำนวน 209
ล้านบาทซึ่งเป็นผลสุทธิจากการที่ พีทีทีอีพี ออฟชอร์ รับรู้ผลกำไรสุทธิจากการดำเนินงานของบริษัท
Medco Energi ผ่านบริษัท New Links จำนวน 154 ล้านบาท และจากการที่ ปตท.สผ.อ. รับรู้
ผลกำไรสุทธิจากการดำเนินงานของบริษัท ไทยออยล์ เพาเวอร์จำกัด จำนวน 55 ล้านบาท

ปตท.สผ.และบริษัทย่อยมีผลกำไรจากอัตราแลกเปลี่ยนในปีนี้จำนวน 112 ล้านบาท เป็น
ผลจากค่าเงินบาทที่แข็งค่าขึ้นในขณะที่ในปีก่อนมีผลกำไรจากอัตราแลกเปลี่ยนจำนวน 870 ล้านบาท

ปตท.สผ. และบริษัทย่อย มีค่าใช้จ่ายสำหรับปีนี้รวมทั้งสิ้น 19,848 ล้านบาท เมื่อเทียบกับ
ปีก่อน จำนวน 15,613 ล้านบาท เพิ่มขึ้น 4,235 ล้านบาท หรือ ร้อยละ 27 ซึ่งเป็นผลสุทธิจาก

(1) ค่าเสื่อมราคาและค่าตัดจำหน่ายเพิ่มขึ้น ส่วนใหญ่เกิดจาก (ก) ค่าเสื่อมราคาในโครงการS1
ตามสัดส่วนที่ซื้อเพิ่มรวมทั้งการตัดจำหน่ายส่วนเกินเงินลงทุนจากการเข้าซื้อหุ้น
ตามวิธีสัดส่วนของผลผลิต (Unit of production) (ข)
ค่าเสื่อมราคาในโครงการบงกชและโครงการไพลินที่เพิ่มขึ้นตามปริมาณการผลิตและการเพิ่มขึ้นของสินทรัพย์พร้อมใช้งานเพื่อการสำรวจและผลิตปิโตรเลียม
และ (ค) ค่าเสื่อมราคาในโครงการเยตากุนและบริษัทท่อขนส่งก๊าซฯ TPC
เพิ่มขึ้นตามสัดส่วนการร่วมทุนที่ซื้อเพิ่ม ร้อยละ 5.1511 ในเดือนกันยายน 2546
และการตัดจำหน่ายส่วนเกินเงินลงทุนจากการเข้าซื้อเพิ่มตามวิธีสัดส่วนของผลผลิต

(2) ค่าภาคหลวงสำหรับปิโตรเลียมเพิ่มขึ้น ตามรายได้จากการขายที่เพิ่มขึ้น

(3) ค่าใช้จ่ายในการดำเนินงานเพิ่มขึ้น ส่วนใหญ่มาจากโครงการ S 1
ตามสัดส่วนที่ซื้อเพิ่มรวมทั้งค่าใช้จ่ายซ่อมบำรุงและเพิ่มประสิทธิภาพในการผลิตในโครงการบงกช
โครงการไพลินและโครงการเยตากุน

(4) ค่าใช้จ่ายในการบริหารเพิ่มขึ้น
ส่วนใหญ่เป็นค่าใช้จ่ายบุคลากรและค่าใช้จ่ายบริหารส่วนกลางที่เพิ่มขึ้นจากรายการตั้งสำรองผลประโยชน์พนักงานของ
ปตท.สผ. และโครงการใหม่ที่เพิ่งเริ่มดำเนินการในระหว่างปี

(5) ค่าใช้จ่ายในการสำรวจแหล่งน้ำมันลดลง
เนื่องจากปีก่อนมีการตัดจำหน่ายค่าใช้จ่ายของหลุมแห้งในโครงการเวียดนาม 9-2
และโครงการเวียดนาม 16-1 และค่าศึกษาทางธรณีวิทยาและธรณีฟิสิกส์ในโครงการโอมาน 44
ในขณะที่ปีนี้ค่าใช้จ่ายส่วนใหญ่เป็นการศึกษาธรณีวิทยาและธรณีฟิสิกส์ในโครงการพม่า M7&M9
โครงการ G4/43 โครงการเวียดนาม 9-2 และโครงการเวียดนาม 16-1

สำหรับปีนี้ ปตท.สผ.และบริษัทย่อย มีค่าใช้จ่ายภาษีเงินได้เพิ่มขึ้น 3,382 ล้านบาท ส่วนใหญ่จาก
(1) ภาษีที่เพิ่มขึ้นจำนวน 1,854 ล้านบาทจากโครงการเอส 1 ตามสัดส่วนที่ซื้อเพิ่ม (2)
ภาระภาษีใน ปตท.สผ.อ. ที่เพิ่มขึ้นเนื่องจากในปี 2546
ได้มีการใช้ประโยชน์ทางภาษีจากผลขาดทุนสะสมยกมา (3)
ค่าใช้จ่ายภาษีในสหภาพพม่าที่เพิ่มขึ้นในโครงการยาดานา
จากการลดลงของการใช้ผลประโยชน์ในส่วนของ Cost Recovery ส่งผลให้กำไรทางภาษีเพิ่มขึ้น
และ (4) โครงการเยตากุน และ บริษัท Taninthayi Pipeline Company LLC
เริ่มมีภาระเสียภาษีเงินได้ในสหภาพพม่า เนื่องจากหมดระยะเวลายกเว้นภาษีตั้งแต่เดือน พฤษภาคม
2546

14.4.3 ฐานะการเงิน

สำหรับฐานะการเงินของปตท.สผ.และบริษัทย่อย ณ วันที่ 31 ธันวาคม 2547 ปตท.สผ.
และบริษัทย่อยมีสินทรัพย์รวมทั้งสิ้น 111,945 ล้านบาท เพิ่มจากสิ้นปีก่อนจำนวน 19,369 ล้านบาท
ส่วนใหญ่เป็นผลจาก (1)การเพิ่มขึ้นของสินทรัพย์สุทธิเพื่อการสำรวจผลิตปิโตรเลียมรวมจำนวน
10,559 ล้านบาทจากการรวมสินทรัพย์ในโครงการเอส1 จำนวน 3,880
ล้านบาทตามสัดส่วนที่ซื้อเพิ่ม และส่วนเกินเงินลงทุนสุทธิจากการเข้าซื้อหุ้นในบริษัทไทยเชลล์ฯ
จำนวน 4,951 ล้านบาท (2)
รายการเงินสดและรายการเทียบเท่าเงินสดรวมทั้งเงินลงทุนระยะสั้นเพิ่มขึ้นจำนวน 7,361
ล้านบาทอันเป็นผลจากกระแสเงินสดรับจากการดำเนินงานที่เพิ่มขึ้น

สินทรัพย์หมุนเวียนของ ปตท.สผ. และบริษัทย่อย ณ วันที่ 31 ธันวาคม 2547
ส่วนใหญ่เป็นเงินสดและรายการเทียบเท่าเงินสด เงินลงทุนระยะสั้น
ลูกหนี้บริษัทใหญ่และลูกหนี้การค้าในส่วนของสินทรัพย์ไม่หมุนเวียนนั้น ส่วนใหญ่ประกอบด้วย (1)
สินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้ บัญชีที่ดิน อาคาร
และอุปกรณ์ และ (2) เงินลงทุนในบริษัทร่วม ได้แก่ บริษัท New Links และบริษัท ไทยออยล์
เพาเวอร์ จำกัด ซึ่งอยู่ภายใต้บัญชีเงินลงทุน ซึ่งบันทึกโดยวิธีส่วนได้เสีย

ปตท.สผ.และบริษัทย่อยมีหนี้สินรวม 54,846 ล้านบาท เพิ่มขึ้นจากสิ้นปีก่อน 7,944 ล้านบาท
ส่วนใหญ่เป็นผลจาก (1) ภาษีเงินได้ค้างจ่ายที่เพิ่มขึ้นจำนวน 3,864 ล้านบาท
ตามกำไรก่อนภาษีที่เพิ่มขึ้น และจากโครงการเอส 1 ตามสัดส่วนที่ซื้อเพิ่ม (2)
รายการประมาณการหนี้สินค่ารื้อถอนอุปกรณ์การผลิต ที่เพิ่มขึ้น จำนวน 1,320 ล้านบาท
ส่วนใหญ่จาก โครงการ S 1 ตามสัดส่วนที่ซื้อเพิ่ม และ (3)
การเพิ่มขึ้นของรายการหนี้สินภาษีเงินได้รอการตัดบัญชี จำนวน 1,084 ล้านบาท
จากผลแตกต่างชั่วคราวในการคำนวณภาษีเงินได้ทางบัญชีและจำนวนภาษีที่ชำระจริง
อันเป็นผลจากวิธีคำนวณค่าเสื่อมราคาที่แตกต่าง

ปตท.สผ. ได้ตั้งสำรองผลประโยชน์พนักงาน ณ วันที่ 31 ธันวาคม 2547 เป็นจำนวน 127
ล้านบาท แสดงอยู่ในหนี้สินไม่หมุนเวียนอื่น

ตามที่บริษัทได้จัดสรรใบสำคัญแสดงสิทธิที่จะซื้อหุ้นสามัญให้แก่กรรมการ ผู้บริหาร
และพนักงานของบริษัท เมื่อวันที่ 1 สิงหาคม 2545 จำนวน 2 ล้านหน่วย ที่ราคาการใช้สิทธิ 111
บาท และ เมื่อวันที่ 1 สิงหาคม 2546 จำนวน 2 ล้านหน่วย ที่ราคาการใช้สิทธิ 117 บาท
และเมื่อวันที่ 1 สิงหาคม 2547 จำนวน
2.8 ล้านหน่วย ที่ราคาการใช้สิทธิ 183 บาท โดย ณ วันที่ 31 ธันวาคม 2547
มีผู้ใช้สิทธิซื้อหุ้นสามัญดังกล่าวรวม 1.33 ล้านหุ้น ทำให้มียอดคงเหลือของใบสำคัญแสดงสิทธิฯ
จำนวน 5.47 ล้านหน่วย

ในวันที่ 11 พฤศจิกายน 2547 บริษัทได้ดำเนินการขอจดทะเบียนเปลี่ยนแปลงทุน
ชำระแล้ว จำนวน 3,266.66 ล้านบาท โดยเป็นหุ้นสามัญที่บริษัทออกและชำระเต็มมูลค่าแล้วจำนวน
653.33 ล้านหุ้น

ณ วันที่ 31 ธันวาคม 2547 ปตท.สผ. และบริษัทย่อย มีกระแสเงินสดสุทธิจากกิจกรรมดำเนินงาน
จำนวน 26,236 ล้านบาท ส่วนใหญ่เป็นเงินสดรับจากการดำเนินงาน ปตท.สผ.
และบริษัทย่อยใช้เงินสดสุทธิในกิจกรรมลงทุนจำนวน 17,071 ล้านบาท
ส่วนใหญ่เป็นรายการลงทุนเพิ่มขึ้นเนื่องจากการเข้าซื้อหุ้นใน บริษัท ไทยเชลล์ฯ
และการลงทุนเพิ่มขึ้นของสินทรัพย์เพื่อการสำรวจและผลิตปิโตรเลียมในโครงการอาทิตย์
โครงการบงกช และโครงการไพลิน ปตท.สผ.
และบริษัทย่อยใช้เงินสดสุทธิในกิจกรรมจัดหาเงินจำนวน 4,297 ล้านบาท สำหรับ (1)
การจ่ายเงินปันผลให้กับผู้ถือหุ้นจำนวน 4,403 ล้านบาท และ (2)
ได้รับเงินจากการออกหุ้นสามัญจำนวน 106 ล้านบาท ปตท.สผ. และบริษัทย่อย
มีเงินสดและรายการเทียบเท่าเงินสด ณ วันที่ 31 ธันวาคม 2547 จำนวน 23,778 ล้านบาท
เพิ่มขึ้นจากสิ้นปีก่อน จำนวน 4,715 ล้านบาท

ในส่วนของการคุ้มครองความเสี่ยงภัยที่อาจเกิดขึ้นกับโครงการต่าง ๆ ปตท.สผ.
ได้ทำการซื้อประกันภัยโดยคำนึงถึงลักษณะความเสี่ยงภัยของแต่ละโครงการเป็นหลัก
มีทุนประกันภัยและวงเงินความคุ้มครองที่เหมาะสม โดยในปี 2547
เบี้ยประกันภัยยังคงอยู่ในระดับสูงเช่นเดียวกับปี 2546 แต่ ปตท.สผ.
ก็ยังคงรักษาการจัดทำประกันภัยไว้ให้คุ้มครองความเสี่ยงต่าง ๆ อย่างเหมาะสม
ดังเช่นที่เคยปฏิบัติมา

ปตท.สผ. ได้รับการจัดอันดับความน่าเชื่อถือ (Credit Rating) จากสถาบันต่าง ๆ โดย ณ วันที่
31 ธันวาคม 2547 ปตท.สผ. มีอันดับความน่าเชื่อถือดังนี้

-   ระดับ Baa1 สำหรับ Long-term foreign currency rating

  จากการจัดอันดับของ Moody’s Investors Service

-   ระดับ BBB+ สำหรับ Long-term foreign currency rating

  และระดับ BBB+ สำหรับ Long-term local currency rating

  จากการจัดอันดับของ Standard and Poor’s Ratings Services

-   ระดับ A- จากการจัดอันดับของ Japan Credit Rating Agency, Ltd.

-   ระดับ AA+ จากการจัดอันดับของ บริษัท ทริสเรทติ้ง จำกัด

    4.  ปัจจัยและอิทธิพลหลักที่อาจมีผลต่อการดำเนินงาน

ในปี 2547 ถึงแม้จะมีปัจจัยลบมาทำให้เศรษฐกิจไทยขยายตัวไม่ได้ตามเป้า
แต่อัตราการขยายตัวที่ร้อยละ 6.0 -6.3 ถือว่าเป็นอัตราการเติบโตที่มีเสถียรภาพทางเศรษฐกิจ
โดยดูได้จากฐานะการคลังของประเทศที่ดีขึ้น อาทิ
ดุลบัญชีเดินสะพัดที่เกินดุลและทุนสำรองทางการคลังที่สูงของประเทศไทย เป็นต้น

สำหรับแนวโน้มเศรษฐกิจปี 2548
มีการประเมินจากหน่วยงานทั้งของภาครัฐและเอกชนตรงกันว่าพลังขับเคลื่อนที่ยังมีต่อเนื่องจะทำให้เศรษฐกิจปีนี้มีแรงที่จะขยายตัวต่อไปได้ใกล้เคียงกับปีที่ผ่านมา
โดยภาพรวมของเศรษฐกิจในปี 2548 จะมีความผันผวนมากขึ้นทั้งจากปัจจัยเสี่ยงเดิมๆ
ที่ยังสะสางไม่เสร็จสิ้นเช่น
ความรุนแรงในภาคใต้ที่ยังมีอย่างต่อเนื่องมาจากปีก่อนที่จะกดดันความเชื่อมั่นในการลงทุนต่อไปในปี
2548 และการกลับมาระบาดของไข้หวัดนก โรคทางเดินหายใจเฉียบพลันรุนแรง (SARS)
ที่กลายเป็นโรคประจำภูมิภาค
ซึ่งมีแนวโน้มที่จะกลับมาระบาดทุกปีก็เป็นอีกปัจจัยเสี่ยงหนึ่งที่อาจจะมากระทบสร้างความเสียหายต่อเศรษฐกิจไทยได้เช่นกัน

นอกจากนี้การเกิดปัจจัยเสี่ยงใหม่ๆ อาทิ
เศรษฐกิจต่างประเทศที่มีแนวโน้มวิกฤติมากขึ้นจากการคาดการณ์ว่าค่าดอลลาร์สหรัฐฯที่จะอ่อนค่าต่อเนื่องในปี
2548 จากผลของการขาดดุลการค้าและดุลการคลังของสหรัฐฯ
จะเป็นปัจจัยเสี่ยงสำคัญที่มีผลกระทบเศรษฐกิจโลก
ในขณะเดียวกันราคาน้ำมันโลกที่ยังมีแนวโน้มเพิ่มขึ้นต่อเนื่องจากการลดกำลังการผลิตของกลุ่มโอเปกและการก่อการร้ายจะบั่นทอนการเติบโตของเศรษฐกิจโลก
รวมทั้งแนวโน้มที่รัฐบาลจะประกาศลอยตัวราคาน้ำมันดีเซลในประเทศไทยและการเกิดคลื่นยักษ์สึนามิโหมกระหน่ำ
6 จังหวัดภาคใต้
ซึ่งถือเป็นแหล่งท่องเที่ยวระดับโลกดูดเม็ดเงินท่องเที่ยวปีละจำนวนมากอาจจะสร้างผลกระทบต่อการท่องเที่ยวในปี
2548 ปัจจัยต่างๆเหล่านี้จะมีผลกระทบต่อการขยายตัวของเศรษฐกิจไทยในปี 2548

สำหรับการดำเนินธุรกิจของ ปตท.สผ. ในปี 2548 ก็ยังคงมุ่งมั่นตามทิศทางกลยุทธ์หลักเดิม 3
ประการคือ ประการแรกการสร้างมูลค่าเพิ่มของสินทรัพย์และโครงการที่มีอยู่ (Value Creation)
ซึ่งได้มีการเสริมสร้างทั้งในด้านประสิทธิภาพและด้านการประสานประโยชน์ในแต่ละโครงการอยู่เสมอ
ประการที่สองการขยายการลงทุนให้องค์กรเติบโตอย่างต่อเนื่อง (Growth)
โดยการขยายธุรกิจอย่างต่อเนื่องทั้งในประเทศและต่างประเทศ และประการที่สาม
การเสริมสร้างขีดความสามารถขององค์กรในทุกๆด้านเพื่อรองรับการเติบโต (Capability
Development) โดยมีการนำแนวคิดหลายๆอย่าง อาทิ Efficiency-Based Organization
และ Organization Capabilities เป็นต้น
มาใช้เพื่อพัฒนาองค์กรให้มีประสิทธิภาพเพิ่มขึ้นอย่างต่อเนื่อง

อนึ่ง ในส่วนของโครงการที่คาดว่าจะสามารถเริ่มการผลิตได้ในอนาคตอันใกล้ เช่น
โครงการอาทิตย์ และโครงการโอมาน 44 หรือ โครงการที่อยู่ในระหว่างการสำรวจ เช่น
โครงการพม่า M7 & M9 และ M3 & M4
ปตท.สผ.ได้มีการเตรียมความพร้อมอย่างดีเพื่อให้การดำเนินการพัฒนาโครงการบรรลุผลสำเร็จตามแผนงานที่กำหนด
โดยมุ่งเน้นให้เกิดการดำเนินการที่มีประสิทธิภาพในทุกๆด้าน

สำหรับปัจจัยอื่นๆ ที่อาจมีผลกระทบต่อการดำเนินงานทั้งในระยะสั้นและระยะยาว อาทิ
ความผันผวนของราคาน้ำมันและการทบทวนสัญญาซื้อขายก๊าซธรรมชาติ เป็นต้น
ได้มีการบรรยายรายละเอียดไว้ในส่วนปัจจัยความเสี่ยงของ ปตท.สผ. ซึ่งรายงานในแบบ 56-1
และ รายงานประจำปี 2547 ด้วย